ဂရုဓံတရား

မြတ်စွာဘုရားရှင်၏ သာသနာတော်တွင် အမျိုးသမီးများ ဘိက္ခုနီ (ရဟန်းမ) အဖြစ် သာသနာ့ဘောင်သို့ ဝင်ရောက်ခွင့်ရရှိရန် အသက်ထက်ဆုံး ရိုသေလေးစားစွာ ဝန်ခံစောင့်ထိန်းရမည့် အခြေခံစည်းကမ်းကြီး (၈) ပါးကို ဂရုဓံတရား ဟု ခေါ်ဆိုသည်။ ဤတရားတော်များသည် အမျိုးသမီးများအတွက် ဘိက္ခုနီသာသနာ ပေါ်ပေါက်လာစေရန် အဓိက အုတ်မြစ်ဖြစ်သည် ။

အဓိပ္ပာယ်နှင့် ဝေါဟာရရင်းမြစ်
ဂရုဓမ္မ (ဂရု + ဓမ္မ) ဟူသော ပါဠိမှ ဆင်းသက်လာပြီး "အလေးပြုအပ်သောတရား" သို့မဟုတ် "ရိုသေလေးစားစွာ ဝန်ခံလိုက်နာအပ်သောတရား" ဟု အဓိပ္ပာယ်ရသည် ။ ထို့ပြင် ကြီးလေးသောအပြစ် သို့မဟုတ် ကြီးလေးသောအာပတ်ကိုလည်း ဂရုဓံဟု ခေါ်ဆိုလေ့ရှိပြီး၊ အခြေခံကိုယ်ကျင့်တရားဖြစ်သော ငါးပါးသီလကိုလည်း ဂရုဓမ္မ (ကုရုဓမ္မ) ဟု ကျမ်းဂန်အချို့၌ ပြဆိုသည်။ဂရုဓမ္မ (ပု) [ဂရု + ဓမ္မ] (၁) အလေးပြုအပ်သောတရား၊ ရိုသေလေးစားစွာ ဝန်ခံအပ် လိုက်နာပြုကျင့်အပ်သောတရား၊ ဂရုဓမ်။ (၁-ဘိက္ခုနီမသည် ပဉ္စင်းဖြစ်၍ ဝါတရာရှိသော်လည်း ထိုနေ့ပဉ္စင်းဖြစ်သောရဟန်းအား ရှိခိုးခြင်း စသော အမှုကိုပြုရမည်။ ၂-ဘိက္ခုနီမသည် ရဟန်းယောက်ျားမရှိသော ကျောင်း၌ ဝါမဆိုအပ်။ ၃-ဘိက္ခုနီမသည် လခွဲတိုင်း လခွဲတိုင်း ဘိက္ခုသံဃာထံမှ ဥပုသ်ကို မေးခြင်း အဆုံးအမခံရန် ချဉ်းကပ်ခြင်းဟူသော ဤတရားနှစ်ပါးကို လိုလားတောင့်တရမည်။ ၄-ဘိက္ခုနီမသည် ဝါကျွတ်လတ်သော် နှစ်ဖက်သံဃာ၌ မြင်ခြင်း ကြားခြင်း ယုံမှားခြင်း ဟူသော အကြောင်း သုံးမျိုးတို့ဖြင့် ဖိတ်ကြားရမည်။ ၅-ဘိက္ခုနီမသည် သံဃာဒိသိသ်အာပတ်သို့ ရောက်လတ်သော် နှစ်ဖက်သံဃာ၌ ပက္ခမာနတ်ကျင့်ရမည်။ ၆-နှစ်တို့ပတ်လုံး ခြောက်ပါးသော အကျင့်တို့၌ ကျင့်ပြီးသော သိက္ခမာန်အား နှစ်ဘက်သံဃာ၌ ပဉ္စင်းခံခြင်းကို ရှာရမည်။ ၇-ဘိက္ခုနီမသည် ရဟန်းယောက်ျားကို တစုံတခုသော အကြောင်းဖြင့် မဆဲရေးအပ်၊ မရေရွတ်အပ်။ ၈-ရဟန်းဖြစ်သည့်နေ့မှစ၍ ရဟန်းယောက်ျားတို့အပေါ်၌ ဘိက္ခုနီမတို့၏ ပြောဆိုခွင့်ကို ပိတ်ပင်အပ်၏၊ ဘိက္ခုနီမတို့အပေါ်၌ ရဟန်းယောက်ျားတို့၏ ပြောဆိုခွင့်ကို မပိတ်ပင်အပ်။ ဤ ၈-ပါးတို့ကို ရိုသေလေးစားမြတ်နိုးပူဇော်၍ အသက်ထက်ဆုံး မလွန်ကျူးအပ်၊ ထိုသို့ ရိုသေလေးစားခြင်းပြု၍ ဝန်ခံအပ် လိုက်နာ ကျင့်သုံး အပ်သောကြောင့် ဖော်ပြပါ တရားရှစ်ပါးကို ဂရုဓမ်ခေါ်၏။ ရဟန်းပြုလိုသော မိန်းမတို့အတွက် လိုက်နာရန် ဘုရားရှင် ခွင့်ပြုတော်မူသောတရား ဖြစ်သည်။ ဝိ၊၄၊၄၄၄-၅။ အံ၊၃၊၁၀၃-၄။ ငါးပါးသီလသည်လည်း အလေးပြုအပ်သော တရား၊ အခြေခံ ကိုယ်ကျင့်တရား ဖြစ်သောကြောင့် ဂရုဓမ္မမည်၏။ စရိယာ၊ဋ္ဌ၊၃၉။ ငါးပါးသီလသည် ကုရုဓမ္မမည်၏ဟု ဓမ္မ၊ဋ္ဌ၊၂၊၃၆၁။ ဇာ၊ဋ္ဌ၊၂၊၃၃၁-တို့၌ ပြဆိုသည်။) (၂) ကြီးလေးသောအပြစ်၊ ကြီးလေးသော အာပတ်။ (ဤနေရာ၌ ကြီးလေးသော အပြစ်ဟူသည် ရဟန်းသည် လူဖြစ်စဉ်ကာလက ဘိက္ခုနီမ၌ ကာယသံသဂ္ဂပြုဘူးခြင်း၊ သိက္ခမာန် သာမဏေမတို့၌ မေထုန်မှီဝဲဘူးခြင်းဖြစ်သည်၊ ကြီးလေးသော အာပတ်ဟူသည် သံဃာဒိသိသ်အာပတ်ဖြစ်သည်။) (၁) အဋ္ဌဟိ ဂရုဓမ္မေဟိ ဩဝဒတိ။ ဝိ၊၂၊၇၄။ (-ဝိ၊၄၊၄၄၄။ အံ၊၃၊၁၀၃။ ဝိ၊ဋ္ဌ၊၄၊၁၂၇။ ကင်္ခါ၊၂၀၉။ ဒီ၊ဋ္ဌ၊၂၊၁၇၇။ အံ၊ဋ္ဌ၊၁၊၂၆၄။ ဓမ္မ၊ဋ္ဌ၊၂၊၄ဝဝ။ ထေရီ၊ဋ္ဌ၊၁၄၅။) ဂရုဓမ္မေဟီတိ ဂရုကေဟိ ဓမ္မေဟိ။ တေ ဟိ ဂါရဝံ ကတွာ တေ ဘိက္ခုနီဟိ သမ္ပဋိစ္ဆိတဗ္ဗာ “ဂရုဓမ္မာ”တိ ဝုစ္စန္တိ။ ဝိ၊ဋ္ဌ၊၃၊၅၇။ (–ကင်္ခါ၊ဋီ၊သစ်၊၃၇၃။ ကင်္ခါ၊ယော၊မဟာဋီ၊၄။၄။) ဂရုကေဟီတိ ဂရုကဘဏ္ဍဟိ။ ဝိမတိ၊၂၊၂၁။ (၂) န ခေါ ပနေတံ...ဂရုဓမ္မံ အဇ္ဈာပန္နပုဗ္ဗော ဟောတိ။ ဝိ၊၂၊၇၄။ ဂရုဓမ္မံ အာပန္နာယ ဘိက္ခုနိယာ ဥဘတောသံဃေ ပက္ခမာနတ္တံ စရိတဗ္ဗံ။ ဝိ၊၂၊၇၅။ ဝိ၊၄၊၄၄၄။ အံ၊၃၊၁ဝ၄။ ဝိ၊ဋ္ဌ၊၄၊၂၈။ (-ဝိ၊ဋ္ဌ၊၃၊၃၅၁။ ဝိ၊သင်္ဂဟ၊၂၁၈။) ဂရုဓမ္မန္တိ ဂိဟိကာလေ ဘိက္ခုနိယာ ကာယသံသဂ္ဂီ ဝါ သိက္ခမာနာသာမဏေရီသု မေထုနဓမ္မံ ဝါ အနဇ္ဈာပန္နပုဗ္ဗော ဟောတိ။ ဝိ၊ဋ္ဌ၊၃၊၅၆။ ဂရုဓမ္မန္တိ ဂရုကံ သံဃာဒိသေသာပတ္တိ။ အံ၊ဋ္ဌ၊၃၊၂၃၇။ သာရတ္ထ၊၃၊၄၃၈။

သမိုင်းကြောင်းနှင့် ပေါ်ပေါက်လာပုံ
မြတ်စွာဘုရားရှင် ဘုရားအဖြစ်သို့ ရောက်တော်မူပြီး ၅ ဝါမြောက်တွင် မိထွေးတော် မဟာပဇာပတိ ဂေါတမီ သည် ဘိက္ခုနီပြုခွင့်ရရန် သုံးကြိမ်တိုင်တိုင် လျှောက်ထားခဲ့သော်လည်း ဘုရားရှင်က ပယ်မြစ်ခဲ့သည်။ နောက်ဆုံးတွင် အရှင်အာနန္ဒာ၏ ကူညီလျှောက်ထားပေးမှုကြောင့် အမျိုးသမီးများသည် မဂ်ဖိုလ်နိဗ္ဗာန်ကို ရရှိနိုင်သော ထိုက်တန်မှုရှိကြောင်း ဘုရားရှင်က မိန့်ကြားကာ ဤ ဂရုဓံတရား ၈ ပါး ကို လိုက်နာနိုင်ပါက ရဟန်းပြုခွင့်ကို ခွင့်ပြုခဲ့သည်။

ဂရုဓံတရား (၈) ပါး
ဘိက္ခုနီမများ လိုက်နာရမည့် ဂရုဓံတရားတော်များမှာ အောက်ပါအတိုင်း ဖြစ်သည် -

၁။ ရိုသေမှုပြုခြင်း: ဝါတရာရှိသော ဘိက္ခုနီမဖြစ်စေကာမူ ထိုနေ့ချင်းပင် ရဟန်းဖြစ်သော ရဟန်းယောက်ျားအား ရှိခိုးခြင်း၊ အရိုအသေပြုခြင်းနှင့် ခရီးဦးကြိုဆိုခြင်းတို့ကို ပြုရမည်။
၂။ ဝါဆိုခြင်း: ဘိက္ခုနီမသည် ရဟန်းယောက်ျား (ဘိက္ခုသံဃာ) မရှိသော ကျောင်းတိုက်၌ ဝါမဆိုအပ်။
၃။ ဥပုသ်မေးခြင်း: လခွဲတိုင်း (၁၅ ရက်တစ်ကြိမ်) ဘိက္ခုသံဃာထံမှ ဥပုသ်မေးခြင်းနှင့် ဆုံးမဩဝါဒခံယူရန် ချဉ်းကပ်ခြင်းကို ပြုရမည်။
၄။ ဖိတ်ကြားခြင်း (ပဝါရဏာ): ဝါကျွတ်သောအခါ သံဃာနှစ်ဖက် (ဘိက္ခုသံဃာနှင့် ဘိက္ခုနီသံဃာ) ထံ၌ မြင်ခြင်း၊ ကြားခြင်း၊ ယုံမှားခြင်းဟူသော အကြောင်း ၃ ပါးတို့ဖြင့် ဖိတ်ကြားရမည်။
၅။ အာပတ်ဖြေခြင်း: သံဃာဒိသိသ်ကဲ့သို့သော ကြီးလေးသောအာပတ် သင့်ရောက်ပါက သံဃာနှစ်ဖက်လုံး၌ ၁၅ ရက်ပတ်လုံး (ပက္ခမာနတ်) ကျင့်ရမည်။
၆။ သိက္ခမာန်ကျင့်ခြင်း: နှစ်နှစ်ပတ်လုံး သိက္ခာပုဒ် ၆ ပါးကို ကျင့်ကြံပြီးသော သိက္ခမာန် (သာမဏေမ) သည်သာ သံဃာနှစ်ဖက်ထံ၌ ရဟန်းခံခွင့်ကို ရှာရမည်။
၇။ ဆဲရေးမှုရှောင်ခြင်း: ဘိက္ခုနီမသည် ရဟန်းယောက်ျားကို မည်သည့်အကြောင်းနှင့်မျှ မဆဲရေးအပ်၊ မရေရွတ်အပ်။
၈။ ဆုံးမမှုကို နာယူခြင်း: ရဟန်းဖြစ်သည့်နေ့မှစ၍ ဘိက္ခုနီမတို့က ရဟန်းယောက်ျားတို့အပေါ် ဆုံးမပြောဆိုခွင့်ကို ပိတ်ပင်ထားပြီး၊ ရဟန်းယောက်ျားတို့ကမူ ဘိက္ခုနီမတို့အား ဆုံးမပြောဆိုခွင့် ရှိရမည်။

ဝန်ခံကျင့်သုံးပုံနှင့် အကျိုးကျေးဇူး
မိထွေးတော် မဟာပဇာပတိ ဂေါတမီသည် ဤဂရုဓံတရားတော်များကို ဝမ်းမြောက်စွာ လက်ခံခဲ့ပြီး "နုပျိုသော အမျိုးသမီးငယ်တစ်ဦးသည် လှပသော ကြာပန်းကုံးကို လက်နှစ်ဖက်ဖြင့် ယုယစွာယူ၍ ဦးခေါင်း၌ ပန်ဆင်သကဲ့သို့ ဤတရား ၈ ပါးကို အသက်ထက်ဆုံး မလွန်ကျူးဘဲ လိုက်နာပါမည်" ဟု ဝန်ခံခဲ့သည် ။ ဤသို့ ဝန်ခံခြင်းသည်ပင် မိထွေးတော်အတွက် ပဉ္စင်းခံခြင်း (ရဟန်းဖြစ်ခြင်း) မည်ခဲ့သည်။ ဤဂရုဓံတရားများကြောင့် ဘိက္ခုနီသာသနာသည် သာသနာတော်တွင် ခိုင်မာစွာ အခြေစိုက်နိုင်ခဲ့ပြီး အမျိုးသမီးများစွာ ကျွတ်တမ်းဝင်နိုင်ခဲ့ကြသည် ။ဘိက္ခုနီသာသနာနှင့် သီလရှင်သမိုင်း - ရဝေထွန်း

ဂရုဓံတရားတော်များသည် ဘိက္ခုနီသာသနာ၏ အသက်သွေးကြောဖြစ်ပြီး စိုက်ပျိုးထားသော သီးပင်စားပင်များကို ရေကြီးခြင်းမှ ကာကွယ်ရန် ကန်ဘောင်ကြီးများကို ကြိုတင်ဆောက်လုပ်ထားသကဲ့သို့ သာသနာတော် အဓွန့်ရှည်တည်တံ့စေရန် ဘုရားရှင်က ကြိုတင်ပညတ်ထားခဲ့သော စည်းကမ်းများပင် ဖြစ်ပေသည်။ 

ဆက်လက်ဖတ်ရှုရန်
ရဟန်းမိန်းမဝိနည်းများ
ကိုးကား

Category:ဗုဒ္ဓဘာသာ